정조 3년
己亥正月二十日巳時。上御熙政堂晝講。大臣備局堂上同爲入侍時。知事黃景源。特進官徐浩修。參贊官李義弼。侍讀官李泰永。檢討官吳大益。假注書徐鼎修。記事官李信祜鄭東浚安春君烿。行副護軍李長燁。領議政金尙喆。左議政徐命善。兼漢城判尹蔡濟恭。行知中樞府事具善復。行工曹判書具允鈺。行兵曹判書李徽之。吏曹判書鄭尙淳。右參贊洪樂純。刑曹判書鄭好仁。戶曹判書金華鎭。開城留守兪彦鎬。行訓鍊都正李國賢。吏曹參判徐浩修。行都承旨洪國榮。江華留守李鎭衡。行副司直柳戇。行左承旨鄭民始。事變假注書尹載命。以次進伏訖。上曰。夕講後行晝講。則本無前受音更讀之規。而今番前受音自止。亦爲付進。何也。泰永曰。問於館吏。則故規如此云。故未及詳察。仍爲付進自止矣。上曰。此後則博考前例而爲之。可也。命善曰。講筵事體。何等嚴重。而前受音自止。初不博考前例。一從下吏之言。率爾付進。事甚未安。不可無警。當該儒臣。推考。何如。上曰。依爲之。出擧條上曰。右承旨入侍。右承旨徐有防進伏。上講論語第五卷。讀前受音。自孔子於鄕黨。止賓不顧矣。泰永進讀。自入公門鞠躬如也。止復其位踧踖如也。上又讀新受音訖。泰永曰。鄕黨記。聖人言動行止。別無文義之逐條仰達者。而此一節。記聖人在朝之容也。自入公門鞠躬如也。至復其位踧踖如也。可見聖人一出於敬。終始無間斷也。聖人豈拘於節目之間哉。一理渾然。泛應曲當。自然存諸中而發諸外者也。程子曰。鄕黨編。盡出一箇聖人。千載之下。想像其動容周旋。宛然如在目中。無異於親炙淸燕之間。玩味縕繹。則聖學之進益。當如何。而此可見聖人之德盛禮恭。動合規矩處也。請體念焉。大益曰。聖人道德。洋溢於中。誠意著發於外。言動周旋。無不中理。所以鄕黨一編。形容夫子。若是其詳悉。帝王則尤有別焉。故虞史稱帝堯。以爲望之如雲。一如日。此形容其氣像也。夏史稱夏禹。以爲聲爲律身爲度。左準繩右規矩。凡夏禹之一動一靜。一言一事。無不包在其中。宛是一部鄕黨篇。存中發外。表端影正。聖學之極工也。此人君所當體念處。唯願殿下留神焉。上曰。所陳俱好矣。景源曰。敬者。徹上下成終始之工也。堯舜禹湯周公孔子。所以爲大聖人。卽一敬字。以此篇入門鞠躬過位踧踖觀之。動容周旋。自然中禮。無不曲當者。蓋平日篤敬之工。無所間斷。故至於事君接賓。無往而不得其當矣。伏願殿下。於敬字上。益加體念焉。浩修曰。上下番儒臣及經筵官。旣皆敷陳。臣則別無可達之辭矣。義弼曰。臣亦無可達之辭矣。上曰。經筵先退。次對諸臣進前。尙喆命善進前。尙喆曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。僅僅支安。而常饌尙不進服。以是焦悶矣。尙喆曰。伏承下敎。臣等切不勝憂悶矣。民始曰。經筵旣退之後。上番玉堂。當留參次對。而徑先出去。副校理李泰永。推考。何如。上曰。依爲之。出擧條尙喆等曰。討逆。卽一國共公之論。三司爭執。四年于玆。而允音尙靳。上下相持。國體徒損。王章未伸。臣等忝在三司之列。旣不能碎首沬血。冀回天聽。使亂逆尙貸。義理將晦。此莫非臣等之罪也。臣等之慙恧抑鬱。當復如何。昨日批旨。辭敎懇至。臣等雖甚愚迷。豈不仰認聖意。而第殿下之難處者私恩也。朝廷之爭執者公議也。殿下豈可以區區私恩。拒一國堂堂之公議乎。伏望亟揮乾斷。速允三司之請焉。上曰。昨日批答。已諭予意矣。命書傳敎曰。明日當詣景慕宮。行酌獻禮而回。近來勞軍頻仍。道路以日瞻門磨鍊事。分付。上曰。弘文提學李徽之。卽爲牌招。酌獻祭文製進。出榻敎尙喆曰。此守禦使徐命膺狀啓也。以爲今春合操。旣已停止。巡點何以爲之事。令廟堂稟旨。分付矣。停操之年。巡點輒皆不行。今亦竝停之意。分付。何如。上曰。依爲之。出擧條尙喆曰。應敎鄭志儉等所懷。以爲米布。各衙門發遣解事郞廳。溯考十年文書。以爲査實防奸之計。而臣意則郞廳査覈。未保其十分精詳。不如擇遣御史。明加査覈。則似有實效矣。命善曰。郞廳中擇其解事之人。而使之行査。則豈有不能精詳之理乎。上曰。諸備堂之意。何如。徽之曰。無論戶曹濟用監。各令本司郞廳査出。則文書裏面。亦必詳知。而必有覈實之道矣。樂純曰。以戶曹濟用監言之。年久文書。千頭萬緖。新入郞廳。一時反閱。決無詳知之道。雖令行査。恐無實效矣。上曰。郞廳必得人。然後可以行査。而該司提調。亦與之眼同査出。則豈無實效乎。國榮曰。年久文書。恐難一時査出。與其行査而不得其實。初不如不査之爲愈也。臣意則無論提調郞廳。各別擇人。而委任責成。使之次次釐正。則必有蘇弊防奸之道矣。樂純曰。使時任戶判。凡於各處需用。皆爲日下文記。常常檢察。則似爲防奸之道矣。華鎭曰。各司來去文書。該司提調。初不親執照檢。一任下吏。使之循例擧行。故其間自多奸僞之弊矣。上曰。設置提調者。乃所以句管本司。照察庶務之意也。其若視同秦瘠。只任下吏。則當初設官分職之意安在。而將焉用提調爲哉。允鈺曰。各司凡干文書。初不關由於提調。而郞官胥吏。自下擧行。已成謬例。故雖曰本司之事。而提調則實不知矣。上曰。凡干公事。必皆關由於提調。待其手決許可。然後始報戶曹。則其間豈有奸僞之弊乎。樂純曰。凡係貢物衙門。雖時急需用之物。必待自本司。有如移關之例。而往復然後取用。則去來分明。必無奸僞矣。上曰。此言甚好矣。各司提調。親執照檢。去來分明。則豈不愈於一任郞胥輩乎。華鎭曰。聖敎誠然矣。各司提調。不任吏胥。自爲照檢。則必無奸弊矣。尙喆曰。正言柳孟養所啓。以爲東北三南。雖施賙賑。京畿兩西。謂以稍實。驪利等數邑外。皆不在於今賑中。有司不敢請賑。特出格外之恩。分賑尤甚之民。荒年用度。固當節損。而京外擧措之豐享。無異常時。使星廚傳。官府遊宴。尤宜十分省減。濫乘馹騎。貽弊郵卒。過用刑杖。惶駭州郡之弊。嚴飭爲辭。而有令廟堂。可以稟處者稟處。可以關飭者關飭之命矣。使客廚傳。官府遊宴。濫騎貽弊。刑杖過用等事。此是從前朝家之所申飭者。自備局另加關飭。俾無犯科之弊。諸道設賑之處。其或當賑而見漏。又或設賑而有穀物不足之慮。則使之論列狀聞。以俟朝家處分爲當。以此分付。何如。上曰。依爲之。出擧條尙喆曰。禮賓奉事金基良所懷。以爲黃口之籥。白骨之徵。實爲巨弊。各邑旗牌官。除番軍官之名。自官徵捧而私用者。在邑底者外。竝令革罷。則閑丁自有餘。而不然則莫如戶布之爲便矣。文蔭武有職者外。竝徵一匹之布。鰥寡孤獨廢疾之類。無土無率之人。竝皆勿侵爲辭。而有廟堂稟處之命矣。戶布分徵之論。從古有之。而事係大變通。雖難輕議。至於除番軍官之名色。曾有朝令定數刊布之冊子矣。法外加簽。私自犯用。果如言者之言。則事極萬萬驚駭。分付諸道道臣。苟有犯者。隨現狀聞。從重勘律。有不可已。爲先以此意。出擧條發關嚴飭。俾不至冒法抵罪。何如。上曰。依爲之。出擧條尙喆曰。吏曹判書鄭尙淳。備局堂上還差。使之仍察有司之任。漢城判尹蔡濟恭。北關句管工曹判書具允鈺。湖西句管大司成李衍祥。堤堰堂上左承旨鄭民始。貢市堂上差下。使之察任。何如。上曰。依爲之。出擧條上曰。都承旨。以其所帶惠堂之任。累次乞遞。且財簿叢畓。有妨他務。此亦可悶。今姑許遞。何如。尙喆曰。其代實無可合之人矣。上曰。惠廳堂上洪國榮。今姑許遞。出榻敎尙喆曰。惠廳堂上有闕之代。以右參贊洪樂純。行左承旨鄭民始差下。使之察任。何如。上曰。依爲之。出擧條尙喆曰。吉州殿牌作變罪人。旣已承款。敬差官當爲依例差送。而災歲各邑。廚傳有弊。令道臣具格擧行。今番敬差之行。姑爲安徐。何如。上曰。依爲之。出擧條尙喆曰。吏曹參議李義翊。雖以向日臺啓。尙此撕捱。而此非通淸之政。則凡係初入仕差出下堂。何能一一可否乎。其所處義。誠極太過。從重推考。申飭行公。何如。上曰。依爲之。出擧條上曰。前吏曹判書李重祜之向因臺言。尙今撕捱。亦甚過矣。仍命書傳敎曰。備局堂上李重祜。申飭行公。上曰。以尹世敎事言之。今於五十餘年之後。尙此論之不已。攻之愈峻。至其子孫。亦皆見塞。彈駁之論。至及於檢擬之銓官。至於近日逆賊。則不過數年間事而已皆蕩然。其所干連滓穢之徒。亦皆汲汲引用。便同無故者然。而不少爲難。視若尋常。何其久而遠者則懲討太嚴。猶恐不及。近而重者則玩忽太過。不以爲意乎。適有言端。故有此下敎。而予所深憂而遠慮者。蓋朝著之間。風習日益乖張。若此不已。則隄防一壞。義理不明。將不知至於何境。言念及此。寧不寒心。尙喆曰。伏承下敎。臣等實不勝惶蹙矣。命善曰。爲今日臣子者。豈敢慢忽於懲討之事乎。好仁曰。貿銅價未納商譯輩。已爲絶島爲奴。而其中金大昌金宗孝。旣已畢納。則與全不納之類。似有間焉。日前只承筵敎。不見文跡。故未及詳察。混同爲奴矣。今雖勘斷。宜有區別。金大昌金宗孝。依前配所。勿限年還配。何如。上曰。依爲之。出擧條濟恭曰。因正言柳孟養所啓。所謂各宮與吏曹陪吏及留曹書吏政府差備書吏。各項名色。溯考三式年帳籍。則厥數殆近三百。其帖文。當自臣府。收聚燒火。而第念釐弊之道。拔本爲貴。陪吏名色之必欲圖得者。以其得免戶役之故也。今若別爲定式。雖有圖書與帖文。俾不得藉此免役。則眞所謂不攻自破。嚴飭五部。從今以後。凡係家座應行之役。不敢以上所稱四項名色。有所頉給。以除許多奸弊。似合事宜。故敢達矣。上曰。依爲之。出擧條徽之曰。正言柳孟養所啓中。有外八門部將。令兵曹。閑司實職人擇送事。允下矣。此係變通。非臣一人所可稟定者。下詢廟堂而處之。何如。上曰。就議廟堂。後日次對。稟處。可也。出擧條徽之曰。敦義門守門軍。擅離直所。作黨毆打掖隷。則當該守門護軍部將。不能檢飭之罪。有所難免。令該府處之。何如。上曰。依爲之。出擧條徽之曰。頃因大臣所達。能磨兒郞廳。以末副薦出身差出事。命下矣。依他初仕例。以末副薦人差出。自兵曹爲遷轉之窠。朔數則依前以四十五朔爲限。騎士節目中添入。何如。上曰。大臣之意。何如。尙喆曰。此是漫職閑窠。出六朔數。不可太驟。依兵判所達。定以四十五朔。似好矣。命善曰。此窠旣爲末副薦初入仕。則六品還轉。當自兵批爲之。朔數則比諸部將守門將。劇歇懸殊。依前以四十五朔爲定。似好矣。上曰。依爲之。出擧條徽之曰。本曹郞官。是宿衛之職。與他司有異。佐郞金方行。臺言旣如此。則不可仍置。汰去。何如。上曰。依爲之。出擧條泰永曰。兩司旣不備。臣當陳所懷矣。臣等之伏閤之爭。聯啓之請。非止一再。而上下相持。今爲四年矣。國賊尙留。王章未伸。輿情之憤惋。當如何哉。今因諫臣之啓。大僚有所陳箚。喉院亦旣論啓。而殿下又以不允二字。循例賜答。今則竝與陳箚論啓。而又爲紙上之空言矣。其損傷國體。尤無可言。臣等不能以死爭之。冀回天心。此固臣等之罪。而亦不能無憾於天地之大也。伏願廓揮乾斷。快賜處分焉。上曰。靳允之意。前已諭矣。出擧條尙喆曰。聞儒賢。袖進箚子云。可謂聖朝美事。臣等雖未見箚本。而其中所陳。必多可行而可用者。伏望逐條施行。俾有實效焉。上曰。袖箚所陳。殆過屢千萬言。君德時政。靡不條陳。語皆切實。事多緊務。予心感佩。當復如何。卿等想未及見。予當出而示之矣。仍命有防。讀祭酒宋德相袖箚。上曰。卿等就近見之。可也。尙喆等以次進覧訖。尙喆曰。所陳無非切於時政。有補君德。誠甚好矣。上曰。一自儒賢之造朝。經筵啓沃。何莫非補予不遞。而至如今番箚子。陳勉條劃。尤切時務。誠甚欣慰矣。命書傳敎曰。政官牌招開政。命退。諸臣以次退出。